4.11.2022
RO
Jurnalul Oficial al Uniunii Europene
C 421/9
Această abordare creează noi oportunități pentru a contribui la stimularea inovării în toate regiunile și pentru a integra mai bine regiunile mai puțin dezvoltate și regiunile periferice în Spațiul european de cercetare (SEC) și în ecosistemul european de inovare (EEI).
Comunicarea Comisiei privind un nou SEC pentru C&I (3) a marcat un pas important în crearea SEC.
Obiectivul SEC este de a consolida excelența, cooperarea transfrontalieră între cercetători, masa critică în domenii-cheie strategice și oportunitățile cercetătorilor de a se reloca și, în cele din urmă, de a crea o piață unică deschisă pentru C&I.
Noul plan orientat spre viitor prezentat în comunicare conține un set ambițios de patru obiective de politică – sprijinirea cu prioritate a investițiilor și a reformelor; îmbunătățirea accesului la excelență și consolidarea sistemelor de C&I în întreaga UE; îmbunătățirea transferului de noi soluții C&I către întreprinderi; și aprofundarea integrării politicilor naționale.
În plus, la 16 iulie 2021, Comisia a adoptat o propunere de recomandare a Consiliului privind un Pact pentru cercetare și inovare în Europa (4).
Recomandarea stabilește o serie de domenii prioritare de acțiune comună în sprijinul SEC.
Aceasta include colaborarea pentru a răspunde provocărilor tranziției digitale și tranziției verzi (de exemplu, în ceea ce privește punerea în aplicare a misiunilor și a parteneriatelor europene în cadrul OE).
Sinergiile se bazează pe o cunoaștere reciprocă între autoritățile de management ale programelor relevante pentru C&I și a programelor acestora.
Acestea se bazează, de asemenea, pe reprezentanții naționali în domeniul C&I care cunosc prioritățile și acțiunile OE (cum ar fi noile misiuni și parteneriate) și prioritățile regionale de specializare inteligentă.
Aceste priorități și acțiuni reprezintă un punct de referință excelent pentru dezvoltarea complementarităților.
Sinergiile dintre cadrul C&I și programele de coeziune pot maximiza volumul, calitatea și impactul investițiilor în C&I, prin elaborarea unor planuri strategice care să se completeze reciproc și prin utilizarea unor fluxuri de finanțare diferite (în conformitate cu obiectivele specifice ale fiecărui program/fond).
Strategiile de specializare inteligentă (S3) sunt esențiale pentru sinergiile cu instrumentele legate de creșterea inteligentă la nivelul UE (în special cu OE).
Stabilirea priorităților S3 într-o manieră ascendentă ar trebui să faciliteze găsirea de parteneri în alte state membre în vederea cooperării în chestiuni legate de teme și lanțuri valorice conexe.
În ceea ce privește FEDR, articolul 11 alineatul (1) litera (b) punctul (iii) din Regulamentul privind dispozițiile comune (RDC) (5) impune statelor membre să specifice în acordurile lor de parteneriat strategic: „complementaritățile și sinergiile dintre fondurile vizate de acordul de parteneriat [...] și alte instrumente ale Uniunii [...] și, după caz, proiectele finanțate în cadrul Orizont Europa”.
În mod similar, pentru fiecare program al politicii de coeziune, articolul 22 alineatul (3) litera (a) punctul (iii) din RDC prevede o sinteză a principalelor provocări, luând în considerare „nevoile de investiții și complemen­ taritatea și sinergiile cu alte forme de sprijin”.
În toate cazurile, este de competența AM să decidă dacă utilizează sau nu mecanisme de sinergie.
TIPURI DE SINERGII
1.
„Marca de excelență”
„Marca de excelență” este o etichetă de calitate conferită de Comisie unei propuneri prezentate în cadrul unei cereri de propuneri competitive în temeiul unui instrument al Uniunii și considerată compatibilă cu cerințele minime de calitate ale respectivului instrument al Uniunii, dar care nu a putut fi finanțată din cauza constrângerilor bugetare.
„Marca de excelență” indică faptul că un proiect ar putea fi un candidat bun pentru a primi sprijin din alte surse de finanțare ale UE sau naționale.
O „marcă de excelență” în cadrul OE recunoaște valoarea propunerii și ajută alte organisme de finanțare să profite de procesul de evaluare al OE.
Aceasta poate fi acordată, de exemplu, propunerilor prezentate în cadrul instrumentului Accelerator al Consiliului European pentru Inovare (CEI) din cadrul OE (un fost instrument pentru IMM-uri), al tranziției CEI, al acțiunilor Marie Skłodowska-Curie (MSCA), al teaming-ului și al validării conceptului de către Consiliului European pentru Cercetare (CEC).
(3) COM(2020) 628 final, 30 septembrie 2020.
(4) COM(2021) 407 final.
(5) Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize (JO L 231, 30.6.2021, p. 159).